Ulla Tørnæs (V), 2004-12-17:
Jeg medgiver, at det måske har været vanskeligt at følge med i alt, hvad der er blevet sagt om det her lovforslag, for der er jo efterhånden sagt meget, men der er sådan set svaret op til flere gange på fru Inger Bierbaums spørgsmål, som jeg tror stilles nu for 25. gang, hvis vi lægger de gange, det blev stillet i går, og så de gange, det er blevet stillet i dag, sammen.
Den model, der nu om et øjeblik stemmes om, fjerner den kollektive strafmodel, som den tidligere regering valgte at indføre for 4 år siden.
Det, som fru Inger Bierbaum ikke tager højde for, er, at de selv samme kommuner jo i dag bliver pålagt en straf med tilbagevirkende kraft, i og med at man har lavet en kollektiv betaling, en merfinansieringsordning, som pålægges alle kommuner, afhængigt af, hvor mange elever der ud over måltallet har gået på produktionsskolerne.
Det fordeles mellem alle kommuner, uanset hvor mange produktionsskoleelever den pågældende kommune har haft.
Det er en uretfærdig ordning.
Det tror jeg selv Socialdemokraterne kan forstå, eller i hvert fald har jeg lyttet mig til, at Socialdemokraternes ordfører den dag, det var til første behandling, havde en vis forståelse for, at det faktisk er en urimelig ordning.
Vi har haft et analysearbejde.
Det analysearbejde er mundet ud i to modeller.
Jeg har valgt den ene model, og det er den model, som er til behandling her i Folketinget i dag.
Nu er det selvfølgelig rigtigt, at hr. Ole Vagn Christensen ikke sidder i Uddannelsesudvalget, så jeg bliver nødt til at gentage, at måltallet fastholdes, at der ikke ændres ved måltallet.
Vi har nøjagtig det samme måltal for antallet af produktionsskoleelever, som den tidligere regering havde.
Så at påstå, at det her er et forslag, der vil lukke produktionsskoler, er simpelt hen ganske enkelt for langt ude, må jeg sige til hr. Ole Vagn Christensen.
Så må jeg sige, at jeg synes, det er trist på denne her måde at høre, at Socialdemokraterne vil fastholde unge i et uddannelsessystem, som ikke fører til kompetencer.
Det har vi haft mange diskussioner om på det seneste, vi havde det bl.a. i relation til lovforslag L 3.
Jeg har umådelig stor respekt for det arbejde, produktionsskolerne laver.
Men jeg synes, det er trist at høre, at Socialdemokraterne på denne måde går op i systemer frem for at tage udgangspunkt i den enkelte elev.
For mig, for regeringen, drejer det sig om at skabe de bedst tænkelige vilkår for, at en ung kan få en kompetencegivende uddannelse.
Jeg må konstatere, at det ikke er Socialdemokraternes politik, og det synes jeg er trist.
Derudover har vi, som jeg allerede flere gange har nævnt det, også ønsket at fastholde det frie optag.
Jeg må tilstå, at jeg ikke er enig med fru Pernille Blach Hansen, når fru Pernille Blach Hansen mistænkeliggør kommunalpolitikere på den måde, som fru Pernille Blach Hansen gør, for fru Pernille Blach Hansen giver klart udtryk for, at kommunerne vil nedprioritere produktionsskolerne som et uddannelsestilbud til de unge i kommunen.
Det er jeg ikke enig med fru Pernille Blach Hansen i.
Jeg har fuld forståelse for, at hr. Aage Frandsen siger, som han siger.
For det er jo netop på grund af hr. Aage Frandsen, at fru Margrethe Vestager ikke stod fast på det forslag, som fru Margrethe Vestager egentlig ønskede at få gennemført, i og med at det var hr. Aage Frandsen, som var det flertal, der skulle bære det igennem.
Så jeg har fuld forståelse for hr. Aage Frandsens synspunkter, og derfor har jeg sådan set ikke kommenteret den del af det, som hr. Aage Frandsen har været inde på.
Det, jeg har kommenteret, har været over for fru Margrethe Vestager, der på den måde, som fru Margrethe Vestager gjorde det, tog afstand og lagde afstand til det forslag, som er fremlagt her, i og med at det jo i hovedtræk er fuldstændig identisk med det forslag, som fru Margrethe Vestager selv arbejdede med.
Så er hr. Aage Frandsen inde på, at forudsætningerne har ændret sig.
Ja, forudsætningerne har ændret sig, det er fuldstændig korrekt.
Bl.a. har vi jo, som jeg var inde på før, netop fået etableret 23 nye korte kompetencegivende uddannelser til de unge.
Jeg har faktisk store forventninger til, at de 23 korte kompetencegivende uddannelser vil appellere til de unge mennesker, som vi taler om her.